Cleveron

Cleveron on 2007. aastal asutatud Eesti tarkvara- ja tehnoloogiaettevõte, mis toodab robootilisi pakiautomaate ning loob click and collect-lahendusi jae- ja logistikasektorile. Ettevõtte peakontor asub Viljandis. Ettevõtte asutasid Arno Kütt, Peep Kuld ja Indrek Oolup.

2022. aastal loodi Cleveron AS-i jagunemise tulemusel ka isejuhtivate mehitamata mootorsõidukite tootja Cleveron Mobility (hilisema nimega Clevon).

Ajalugu 
Ettevõte sai alguse 2007. aastal, mil registreeriti juriidilise nimena Cleveron, kuid esialgu kandis ettevõte nime SmartPOST. 2009. aastal avas SmartPOST pakiautomaatide võrgustiku Eestis. 2010. aastal müüdi seni kasutatud bränd SmartPOST koos pakiautomaatide võrgustiku ja logistikateenuseid osutava üksusega Soome ettevõttele Itella Corporation. Selle tulemusena sai ettevõtte nimeks Cleveron, seejuures jätkati pakiautomaatide tehnoloogia ja tarkvara arendamist ning müüki. Aastaks 2014 oli ettevõte arendanud mitmeid uusi lahendusi ja toodete kasvava nõudluse tõttu avati uus arenduskeskus. 2015. aastal tõi Cleveron ametlikult turule uue robootilise pakiautomaadi, mida saatis suur edu. 

2018. aastaks oli ettevõttel kliente nii Euroopas kui ka Ameerika Ühendriikides. Cleveroni klientide hulka kuulusid sellised ettevõtted nagu Walmart, Inditex (Zara), Asda, SmartPost ja Posti Group. 

2018. aastal avati Viljandi arenduskeskuse laiendus, mis suurendas seni kasutatavat pinda 7500 m2 võrra.

2023. aastal müüs Arno Kütt 10% ettevõttest 3,5 miljoni euroga Taani riskifondile, et toetada saadud rahaga raskustesse sattunud Clevonit. Sama aasta oktoobris teatas Cleveron 38 inimese koondamisest, mille käigus suleti kahjumlikud ärisuunad ning keskenduti Euroopa turule ning jaekaubanduse automatiseerimisele.

Ettevõttest

Töötajad 
Septembri 2018 seisuga oli ettevõttel 159 töötajat, mis oli 60 inimese võrra enam kui 2017. aastal samal ajal. AS Cleveron tegutseb nii Viljandis kui ka Tallinnas: peakontor ja arenduskeskus asub Viljandis ning infotehnoloogia- ja müügiosakond Tallinnas.

Majandusnäitajad 
2015. aastal oli ettevõtte käive 2,5 miljonit eurot ja kasum umbes 10 000 eurot. Aasta hiljem oli käive 3,2 miljonit eurot ja kahjum üle 200 000 euro. 2017. aastal oli käive üle 11 miljoni euro ja kasum ligi 800 000 eurot.

2018. aasta III kvartalis (01.06.2018–31.08.2018) oli ettevõtte käive üle 15 mln euro ja majandusaasta kogukäibeks prognoositi üle 45 mln euro.

AS Cleveroni kogukäibest 77% moodustab eksport. Ettevõte maksis 2018. aasta III kvartalis tööjõumakse üle 500 000 euro ja see näitab, et ettevõtte keskmine palk on 53% kõrgem Eesti keskmisest. Cleveroni omanik Arno Kütt on öelnud, et AS Cleveroni järgmine loogiline samm oleks Tallinna börsile minek, kuna inimesed on huvitatud ettevõttesse investeerimisest.

Kui 2019. aastal teeniti müügitulu 66 miljonit eurot, siis 2020. aastal kukkus see 13 miljoni peale. 2021 teeniti müügitulu 20,6 miljonit ja 2022. aastal ligi 26 miljonit eurot.

Tooted 

 Cleveron 402 – laiendatav robootiline pakiautomaat, mis võimaldab väljastada 100–1500 pakki päevas
 Cleveron 401 – maailma esimene robootiline pakiautomaat, mis võimaldab väljastada 50‒200 pakki päevas
 Cleveron 302 – pakiautomaadilahendus, mis võimaldab väljastada 20‒100 pakki päevas
 Cleveron 301 – maailma esimene nutitelefoni kaudu juhitav pakiautomaat, mis võimaldab väljastada kuni 100 pakki päevas
 CollectNet – tarkvaralahendus, mis võimaldab ettevõtetel kasutusele võtta oma pakiautomaat
 Cleveron 201 – Eesti esimene kodukasutuseks mõeldud pakiautomaat

Kliendid 
AS Cleveroni suurimad kliendid on WalMart, Inditex, ASDA, SmartPost ja Posti Group. 2018. aasta seisuga on Cleveroni tooted esindatud Eestis, Soomes, Norras, Hispaanias, Brasiilias, Ungaris, Bulgaarias, Saksamaal, Ameerika Ühendriikides ja Inglismaal.

Tunnustus 
 2016. aastal tunnustas ajakiri Postal Technology pakiautomaati Cleveron 402 auhinnaga „Delivery Innovation of the Year“.
 2017. aastal nimetas EY Estonia Cleveroni asutajad Arno Küti ja Peep Kulla Eesti aasta ettevõtjateks.
 2018. aastal kuulutati Cleveron Eesti ettevõtluse auhinnagalal Eesti aasta ettevõtteks 2018, samuti saadi esikoht aasta disainirakendaja ja aasta uuendaja kategoorias.
 2020. aastal tunnustas Rahandusministeerium Cleveroni regionaalarengu auhinnaga Regionaalmaasikas. Auhinna sai Cleveron koostöös Ettevõtluskõrgkooliga Mainor, kellega koos algatati 2019. aastal Cleveroni Akadeemia. Koostöös avati rakenduskõrghariduse robootikatarkvara arenduse õppekava, kus kõrgharidusõpe on põimitud praktikaga ettevõtte arendus- ja tootmisüksuses Viljandis.

Auhinnad 
 Eesti aasta ettevõte 2018
 Aasta disainirakendaja 2018
 Aasta uuendaja 2018
 Transatlantic Company of the Year 2018
 Eksporditegu 2018

Viited

Välislingid 

 Koduleht
 Facebook
 Youtube
 Twitter
 LinkedIn

Eesti ettevõtted